Document ID: 32002D0231

Odločba Komisije
z dne 18. marca 2002
o določitvi spremenjenih okoljskih meril za podeljevanje znaka za okolje Skupnosti obutvi in o spremembi Odločbe 1999/179/ES
(notificirana pod dokumentamo številko K(2002) 1015)
(Besedilo velja za EGP)
(2002/231/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1980/2000 Evropskega parlamenta in Sveta z dne 17. julija 2000 o spremenjenem sistemu Skupnosti za podeljevanje znaka za okolje [1] in zlasti člena 4 in člena 6(1) Uredbe,
ob upoštevanju naslednjega:
(1) Po Uredbi (ES) št. 1980/2000 se lahko znak za okolje Skupnosti podeli proizvodu z značilnostmi, ki mu omogočajo, da znatno prispeva k izboljšanju ključnih okoljskih vidikov.
(2) Uredba (ES) št. 1980/2000 predvideva, da je posebna merila za znak za okolje treba pripraviti v skladu s skupinami proizvodov.
(3) Uredba tudi predvideva, da je treba pregled meril za znak za okolje kot tudi zahtev za ocenjevanje in preverjanje v zvezi z merili opraviti pravočasno pred iztekom veljavnosti meril, določenih za posamezno skupino proizvodov. Pregled se zaključi s predlogom za podaljšanje, odvzem ali spremembo.
(4) Primerno je spremeniti okoljska merila, ki jih je uvedla Odločba Komisije 1999/179/ES z dne 17. februarja 1999 o določitvi okoljskih meril za podeljevanje znaka za okolje Skupnosti obutvi [2], s čimer se odražajo razvojni dosežki na trgu. Hkrati je treba spremeniti obdobje veljavnosti navedene odločbe, kakor je bilo podaljšano z Odločbo 2001/832/ES [3].
(5) Sprejeti je treba novo odločbo Komisije, ki bo določila posebna okoljska merila za to skupino proizvodov in bo veljala pet let.
(6) Primerno je, da za omejeno obdobje največ 12 mesecev hkrati veljajo nova merila, določena s to odločbo, in merila, določena z Odločbo 1999/179/ES, da bi podjetja, ki so jim bili podeljeni znaki za okolje za njihove proizvode, ali podjetja, ki so vložila prošnjo za podelitev znaka za okolje za svoje proizvode, imela dovolj časa, da pred datumom uporabe te odločbe svoje proizvode prilagodijo tako, da bodo izpolnjevali nova merila.
(7) Ukrepi, predvideni s to odločbo, temeljijo na osnutku meril, ki jih je pripravil Odbor Evropske unije za znak za okolje, ustanovljen v skladu s členom 13 Uredbe (ES) št. 1980/2000.
(8) Ukrepi, predvideni s to odločbo, so v skladu z mnenjem odbora, ustanovljenega po členu 17 Uredbe (ES) št. 1980/2000 -
SPREJELA NASLEDNJO ODLOČBO:
Člen 1
Da bi se obutvi lahko podelil znak za okolje Skupnosti po Uredbi (ES) št. 1980/2000, mora spadati v skupino proizvodov "obutev", kakor je opredeljena v členu 2, in mora izpolnjevati okoljska merila, določena v Prilogi k tej odločbi.
Člen 2
Skupina proizvodov "obutev" obsega:
Vse oblačilne artikle za zaščito ali pokrivanje nog, s pritrjenim zunanjim podplatom, ki prihaja v stik s tlemi.
Člen 3
Za administrativne namene se skupini proizvodov "obutev" dodeli kodna številka "017".
Člen 4
Člen 3 Odločbe 1999/179/ES se nadomesti z naslednjim besedilom:
"Opredelitev skupine proizvodov in posebna okoljska merila za skupino proizvodov veljajo do 31. marca 2003."
Člen 5
Ta odločba se uporablja od 1. aprila 2002 do 31. marca 2006. Če do 31. marca 2006 ne bodo sprejeta spremenjena merila, se odločba uporablja do 31. marca 2007.
Proizvajalci proizvodov, ki spadajo v skupino proizvodov "obutev" in jim je bil znak za okolje podeljen že pred 1. aprilom 2002, ta znak lahko uporabljajo še naprej do 31. marca 2003.
Proizvajalcem proizvodov, ki spadajo v skupino proizvodov "obutev", ki so zaprosili za znak za okolje že pred 1. aprilom 2002, se znak za okolje lahko pod pogoji Odločbe 1999/179/ES podeli do 31. marca 2003.
Od 1. aprila 2002 morajo nove vloge za podelitev znaka za okolje za proizvode iz skupine "obutev" izpolnjevati merila, določena v tej odločbi.
Člen 6
Ta odločba je naslovljena na države članice.
V Bruslju, 18. marca 2002

Labels: 3
7
1
20